b'\n_START_ARTICLE_\nAutocar\n_START_PARAGRAPH_\nAutocar Company var en amerikansk bilprodusent. Selskapet ble stiftet under navnet Pittsburgh Motor Vehicle Company, men endret navn til Autocar Company i 1899. I 1907 valgte selskapet \xc3\xa5 satse p\xc3\xa5 produksjon av nyttekj\xc3\xb8ret\xc3\xb8yer, og Autocar-merket brukes fortsatt p\xc3\xa5 lastebiler._NEWLINE_Selskapets f\xc3\xb8rste modell (i 1900) var en kjededrevet modell med en \xc3\xa9nsylindret motor. Rundt 27 av disse ble produsert._NEWLINE_I 1904 lanserte selskapet en ny modell med fire passasjerplasser, som kostet 1 700 amerikanske dollar. Bilen var utstyrt med en horisontalt montert boksermotor med to sylindre, montert foran i bilen, og hadde en ytelse p\xc3\xa5 11 hk (8,2\xc2\xa0kW). Dette var en uvanlig motortype p\xc3\xa5 den tiden, da de fleste benyttet seg av rekkemotorer. Bilen hadde en tretrinns girkasse, og veide 760 kilo._NEWLINE_I 1905 produserte selskapet modellen Type XII, som kostet 2 250 amerikanske dollar, og modellen Type X, som kostet 1 000 dollar. Type XI ble tatt ut av produksjon i 1904._NEWLINE_Type X var en suksess, og i 1905\xe2\x80\x931906 produserte selskapet 1 000 eksemplarer. I 1907 produserte selskapet ogs\xc3\xa5 500 eksemplarer av modellen Type XV._NEWLINE_Fra 1907 fokuserte selskapet p\xc3\xa5 nyttekj\xc3\xb8ret\xc3\xb8yer, og produksjonen av disse overgikk etter kort tid bilproduksjonen. De siste passasjerbilene ble produsert i 1912, mens selskapet fortsatte med lastebilproduksjon frem til 1953 da det ble kj\xc3\xb8pt opp av White Motor Company. White ble senere tatt over av Volvo i 1980, og Autocar ble solgt videre til Grand Vehicle Works Holdings i 2001, som bruker merkenavnet p\xc3\xa5 sine lastebiler.'